**ג'ורג' אלברט שירינג** (באנגלית: **George Albert Shearing;** ‏ 13 באוגוסט 1919 – 14 בפברואר 2011), היה פסנתרן, מלחין ומעבד ג'אז אנגלי.

שירינג, עיוור מלידה, חיבר למעלה מ 300 קטעי ג'אז וביניהם השיר Lullaby of Birdland, הוביל הרכבי ג'אז רבים ומגוונים, הקליט עשרות אלבומים שזכו להצלחה רבה. בשנים 1982 ו-1983 זכה שירינג בפרס גראמי על שני אלבומים שיצר עם הזמר מל טורמה.

ביוגרפיה
--------

ג'ורג' שירינג
שירינג נולד בלונדון ב-13 באוגוסט 1919, הצעיר בתשעה ילדים למשפחה ממעמד הפועלים. אביו עבד כמוביל פחם ואמו ניקתה רכבות בלילה אחרי טיפול בילדיה במשך היום. על אף שהיה עיוור מלידה, שירינג גילה יכולות וכישרונות מוזיקליים כבר מגיל צעיר, והיה מנגן משמיעה שירים ששמע ברדיו על הפסנתר בביתו. הוא החל ללמוד אצל מורה מקומי והמשיך עוד ארבע שנים בלימודיו בבית הספר לינדן לודג' לעיוורים (אנ').

הודות לכישרונו הוצעו לשירינג מלגות לימוד מאוניברסיטאות נחשבות, אך הוא העדיף לצאת ולהתפרנס והחל לנגן בפאב מקומי תמורת חמישה דולרים לשבוע. ב-1937 הוא הצטרף לתזמורת שכל נגניה עיוורים בהובלת קלוד במפטון והחל להתפרסם. באותה תקופה החל להקשיב לתקליטים של הפסנתרנים פאטס וולר וטדי וילסון מהם הושפע בדרך לעיצוב סגנון ייחודי משלו.

ב-1938 נערכה השמעת הבכורה שלו בתחנת הרדיו BBC והוא החל להקליט בקביעות כסולן, וכן עם מיטב הנגנים באנגליה באותה תקופה. ב-1947 החליט שירינג להגיע למולדת הג'אז ארצות הברית ולהיות חלק מסצנת הג'אז בניו יורק. במהרה התפרסם כפסנתרן בי בופ והחל לנגן במועדוני הג'אז של ניו יורק, תחילה כפסנתרן בהפסקות וכמחליף של הפסנתרן של אלה פיצג'רלד, עד שהקים רביעייה והוזמן לנגן עם הרביעייה שלו ושל הקלרניתן באדי דה פרנקו. בשנת 1941 נשא שירינג לאשה את טריקסי בייס, שממנה התגרש מאוחר יותר.

הפריצה הגדולה שלו לתודעת הקהל התרחשה ב-1949 כשהקליט עם קווינטט שהוביל גרסה לשיר September in the rain. התקליט הפך ללהיט ונמכר ב-900 אלף עותקים. שירינג ביסס את מעמדו כפסנתרן ג'אז והירבה להקליט ולהופיע עם הקווינטט בכל רחבי ארצות הברית. עם הזמן החל להוסיף אלמנטים קלאסיים לנגינתו והופיע כסולן עם תזמורת סימפונית. משנת 1968 צימצם את ההרכבים שלו לטריו ודואו, דבר שאיפשר לו לאלתר ולנוע בחופשיות מיצירותיו של יוהאן סבסטיאן באך לסגנון בי בופ באותו קטע מוזיקלי.

בשנת 1973 התגרש שירינג מאשתו הראשונה ונשא לאשה את הזמרת אלי גפרט.

שירינג הוזמן על ידי שלושה מנשיאי ארצות הברית להופיע בבית הלבן - הנשיאים ג'רלד פורד, ג'ימי קרטר ורונלד רייגן. בשנת 2006 הוענק לשירינג תואר אביר על ידי המלכה אליזבת השנייה. כשהתבשר על קבלת הפרס אמר "אני לא יודע למה מגיע לי הפרס, פשוט עשיתי את מה שאני אוהב לעשות" כשנשאל על ידי העיתונות לתחושותיו השיב "אני חושב על הדרך שעשיתי מנגן פאב בשכונה עבור 5 דולר לשבוע עד לארמון בקינגהאם, זו בהחלט דרך ארוכה וקבלת תואר האבירות יכולה אולי להראות לאנשים צעירים לאן ניתן להגיע בחיים אם אדם לומד היטב את מלאכתו והולך בעקבות חלומותיו".

שירינג נפטר בגיל 91 ממחלת לב. פסנתרן הג'אז והמלחין דיק היימן אמר עליו "לג'ורג' שירינג היה צבע עשיר וחושני בפסנתר. הוא התחבר לפסנתר קרוב יותר מכל הפסנתרנים שאני מכיר".

קישורים חיצוניים
----------------

ויקישיתוף מדיה וקבצים בנושא **ג'ורג' שירינג** בוויקישיתוף
* אתר האינטרנט הרשמי של ג'ורג' שירינג

* ג'ורג' שירינג, במסד הנתונים הקולנועיים IMDb (באנגלית)

* ג'ורג' שירינג, באתר אייטונס (באנגלית)

* ג'ורג' שירינג, באתר ספוטיפיי

* ג'ורג' שירינג, באתר AllMusic (באנגלית)

* ג'ורג' שירינג, באתר MusicBrainz (באנגלית)

* ג'ורג' שירינג, באתר דיזר

* ג'ורג' שירינג, באתר Discogs (באנגלית)

* ג'ורג' שירינג, באתר Songkick (באנגלית)

* ג'ורג' שירינג, באתר SecondHandSongs
* פיטר ווצ'ר, לזכרו של ג'ורג' שירינג, הגרדיאן, 15 בפברואר 2011
* תוכנית לזכרו של ג'ורג' שירינג, תחנת NPR, פברואר 2011
* אורי פז, הפסנתרן הלבן שהעביר את המוזיקה הקלאסית השחורה מטמורפוזה - שעת אולפן, באתר הארץ, 4 באוקטובר 2018
* ג'ורג' שירינג משוחח על חייו והמוזיקה שלו באתר יוטיוב
* ג'ורג' שירינג מנגן Lullaby of birdland באתר יוטיוב
* הקווינטט של ג'ורג' שירינג בהופעה חיה ב-1957 באתר יוטיוב
* 
* דיסקוגרפיה של ג'ורג' שירינג
* ג'ורג' שירינג, באתר "Find a Grave" (באנגלית)

הערות שוליים
------------

1. 1 2 3  George Shearing Jazz Piano Legend Biography, www.georgeshearing.net
2. 1 2 3 4  Sir George Shearing obituary, the Guardian, ‏2011-02-15 (באנגלית)
3. ↑  *Dick Hyman's Century of Jazz Piano Lessons DVD (Full Jazz Piano Lesson Videos) [Best video Quality!]*, נבדק ב-2021-10-03

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007443806505171
* BNE: XX888339
* BnF: cb13899721w (data)
* GND: 129402613
* ICCU: CUBV072628
* ISNI: 0000 0001 2023 9981
* LCCN: n81015302
* MusicBrainz: ef83af4c-4da9-47d1-b9bd-df9db18b28e9
* NKC: xx0014043
* NLP: A34242879
* NTA: 070777691
* SNAC: w6j39n8p
* SUDOC: 080564151
* VIAF: 37103429
* WorldCat: lccn-n81015302

 |